அடுத்ததாக இந்த ஒப்பந்தத்தில், அமெரிக்க செனேட்டுக்கு இருப்பதுபோல இந்திய நாடாளுமன்ற உறுப்பினர்களுக்கு எந்த “மரியாதையும்” கிடையாது என்கிறார் ஞாநி. இதில் அமெரிக்காவைக் குற்றம் சொல்லமுடியாது. இந்திய அரசியலமைப்புச் சட்டத்தின்கீழ், இந்தியா எந்த வெளிநாட்டுடனும் ஒப்பந்தம் செய்துகொள்ள, நாடாளுமன்றத்தின் அனுமதியைக் கோரவேண்டியதில்லை. கேபினெட் முடிவுசெய்தால் போதும். இது, அணு ஒப்பந்தம் தொடர்பான விஷயமில்லை. ஆஸ்திரேலியாவிடமிருந்து யுரேனியம் வாங்குவதற்கு மட்டுமல்ல, பபுவா நியூ கினியிடமிருந்து கோதுமை வாங்கினாலும்சரி, கஸக்ஸ்தானிடமிருந்து சிட்டுக்குருவி லேகியம் வாங்கினாலும்சரி, அப்படித்தான். எனவே அதை மாற்றவேண்டும் என்றால் அதற்கு வேறு எங்காவது போகவேண்டும். (அதற்குப் பெயர் Constitutional Amendment.)